Charles Théodore Henri De Coster (* 20 Augustus 1827 in München; † 7 Mei 1879 in Ixelles) was 'n Franstalige Belgiese skrywer van Vlaamse afkoms. Sy epiese werk Ulenspiegel, wat die Vlaamse vryheidstryd teen die Spaanse onderdrukking gedurende die Tagtigjarige Oorlog behandel, word as die beginpunt van die moderne Franstalige literatuur in België beskou. De Coster is as die seun van 'n 'n Vlaamse vader en amptenaar van die pouslike Nuntius, en 'n Waalse moeder in München gebore. Hy het regte en letterkunde in Brussel gestudeer en hier later ook self as letterkunde-dosent gewerk. Hy was daarnaas ook tydelik in diens van 'n bank en die Belgiese Staatsargief. Vir 'n kort periode het hy ook as dosent aan die Koninklike Militêre Skool van België gewerk. Vanaf 1855 het De Coster hom as joernalis en vryskutskrywer bekwaam. Sy eerste gedigte het in die tydskrif Revue trimestrielle, wat in 1854 gestig is, verskyn. In die tydskrif Uylenspiegel, wat vanaf 1856 verskyn het, het hy sy debuut as prosaskrywer gemaak. De Coster het veral die werke van François Rabelais en Michel de Montaigne bestudeer en sodoende 'n uitgebreide kennis van 16de eeuse Frans verwerf.